የከተማው አስተዳደር አክሰስ ሪል ስቴት መሬት ያገኘበት መንገድ እንዲጣራ ኮሚቴ አቋቋመ
አዲስ አበባ፤ ሐምሌ 22/2005 (ዋኢማ) – የአዲስ አበባ ከተማ አስተዳደር መሬት ልማትና ማኔጅመንት ቢሮ አክሰስ ሪል ስቴት አክሲዮን ኩባንያ አለኝ የሚላቸውን 41 መሬቶች በምን መንገድ እንዳገኘ ለማጣራት ኮሚቴ አቋቋመ፡፡አክሰስ ሪል ስቴት ከአዲስ አበባ አስተዳደር ምንም ዓይነት መሬት ባይወስድም፣ በከተማው ውስጥ በተለያዩ መንገዶች ከግለሰቦችና ከኩባንያዎች ባገኛቸው መሬቶች የሪል ስቴት ግንባታ ለማካሄድ ሲንቀሳቀስ መቆየቱ ይታወሳል፡፡ የከተማው አስተዳደር አክሰስ ሪል ስቴት ከአስተዳደሩ መሬት አለመውሰዱን አረጋግጧል፡፡ ኩባንያው አሉኝ ከሚላቸው 41 የተለያየ ስፋት ካላቸው የግንባታ መሬቶች ውስጥ በ19 ቦታዎች የግንባታ ፕሮጀክቶች መጀመራቸው ሲነገር ቆይቷል፡፡ ነገር ግን የአዲስ አበባ ከተማ የአስተዳደር ክልል የሆነውን 54 ሺሕ ሔክታር መሬት የመቆጣጠርና የማስተዳደር ሥልጣን ያለው የከተማው መሬት ልማትና ማኔጅመንት ቢሮ፣ ስለ አክሰስ ሪል ስቴት መሬቶች የሚያውቀው መረጃ ባለመኖሩ ኮሚቴ አቋቁሞ ምርመራ እንዲጀመር መመርያ መስጠቱን ምንጮች ገልጸዋል፡፡በዋናነት ምርመራው የሚያተኩረው አክሰስ ሪል ስቴት ከባለይዞታዎች መሬቱን የተረከበበት መንገድ ሕግን ስለመከተሉና፣ መንግሥት ማግኘት ያለበትን ጥቅም ስለማግኘቱ እንደሆነ ምንጮች አስረድተዋል፡፡ በአሁኑ ወቅት በችግር ውስጥ የሚገኘው አክሰስ ሪል ስቴት በ35 ሚሊዮን ብር ካፒታል ተቋቁሞ 1.4 ቢሊዮን ብር ከቤት ገዥዎች የሰበሰበ ኩባንያ ነው፡፡ ነገር ግን በሦስት ዓመት ጊዜ ውስጥ አንድም ቤት ማስረከብ ሳይችል የኩባንያው ጠንሳሽና ዘዋሪ የሆኑት አቶ ኤርሚያስ አመልጋ አገር ጥለው ተሰደዋል፡፡ ቤት ለመግዛት ክፍያ የፈጸሙት 2,034 ሰዎች ከባለአክሲዮኖች ጋር በመሆን ኩባንያው ከገባበት አዘቅት ለማውጣት እንቅስቃሴ መጀመራቸው እየተገለጸ ነው፡፡ ነገር ግን ኩባንያው እንደ አዲስ ራሱን አደራጅቶ ለመንቀሳቀስ በሚነሳበት ወቅት፣ ተበዳዮች ነን የሚሉ አካላት ከዚያም ከዚያም በመምጣት ለአዲሱ አክሰስ ሥራ አመራር ቦርድ ፈተና ሆነዋል፡፡ተበዳይ ነን የሚሉ አካላት ከሚያቀርቧቸው ምክንያቶች መካከል ውዝፍ የደመወዝ ክፍያ፣ ደረቅ ቼክ፣ የፍርድ ባለመብቶች ንብረት ማፈላለግ፣ የቢሮ ውዝፍ ኪራይ፣ የአቶ ኤርሚያስ ውክልና ያላቸው ሠራተኞች ለቀጣዩ ሥራ እንቅፋት መሆን፣ በየቦታው ያሉ ንብረቶች መባከንንና መፍረስ መጀመር የመሳሰሉት ይጠቀሳሉ፡፡ አዲሱ ቦርድ እነዚህን ለመፍታት እየተጣጣረ ባለበት ጊዜ የአዲስ አበባ አስተዳደር ምርመራ በመጀመሩ ከሪል ስቴቱ ቤት ለመግዛት ክፍያ የፈጸሙ ሰዎች በዚህ ምክንያት ሌላ ሥጋት ውስጥ ሊገቡ እንደሚችሉ ይነገራል፡፡  (ሪፖርተር ጋዜጣ)